b'\n_START_ARTICLE_\nKirjastonpuisto\n_START_PARAGRAPH_\nKirjastonpuisto on Tampereen ydinkeskustassa Tammerkosken ja Keskustorin v\xc3\xa4liss\xc3\xa4 sijaitseva puisto. Se on kaupungin vanhimpia julkisia viheralueita ja osa valtakunnallisesti merkitt\xc3\xa4v\xc3\xa4\xc3\xa4 Tammerkosken kansallismaisemaa.\n_START_SECTION_\nHistoria\n_START_PARAGRAPH_\nPuisto on saanut alkunsa lehtipuuistutuksista, jotka tehtiin Tampereen ensimm\xc3\xa4isen kirkon ymp\xc3\xa4rille 1830-luvulla. Viereisell\xc3\xa4 tontilla sijaitsi apteekkari Axel Tennbergin hy\xc3\xb6typuutarha, joka liitettiin puiston osaksi. Nykyisen muotonsa puisto sai 1920-luvulla, kun alue siirtyi kaupungin omistukseen. Alueella toimineen Frenckellin paperitehtaan rakennuksia purettiin ja puiston keskelle tehtiin kirjastotalo (1925). Samalla viheraluetta laajennettiin kosken rantaan, jossa oli aiemmin ollut muun muassa kylpyl\xc3\xa4 ja s\xc3\xa4hk\xc3\xb6laitos. 1930-luvulla Kirjastonpuiston ja sit\xc3\xa4 vastap\xc3\xa4\xc3\xa4t\xc3\xa4 sijaitsevan Koskipuiston ranta-alueet muotoiltiin ilmeelt\xc3\xa4\xc3\xa4n yhten\xc3\xa4iseksi kokonaisuudeksi._NEWLINE_Kirjastonpuisto kunnostettiin vuosina 2009\xe2\x80\x932012. Remontin yhteydess\xc3\xa4 alueella tehtiin arkeologisia tutkimuksia, joissa maan alta paljastui teollisuushistoriaan liittyvi\xc3\xa4 muinaisj\xc3\xa4\xc3\xa4nn\xc3\xb6ksi\xc3\xa4: Frenckellin paperitehtaan kivip\xc3\xa4\xc3\xa4llysteist\xc3\xa4 piha-aluetta sek\xc3\xa4 kapearaiteisen rautatien j\xc3\xa4\xc3\xa4nteit\xc3\xa4. T\xc3\xa4rkeimm\xc3\xa4t l\xc3\xb6yd\xc3\xb6t suojeltiin muinaismuistolailla ja peitettiin sorakerroksella.\n_START_SECTION_\nPuiston nimet\n_START_PARAGRAPH_\nKirjastonpuistosta on k\xc3\xa4ytetty my\xc3\xb6s nimi\xc3\xa4 Vanhan kirjastotalon puisto, Vanhan kirkon puisto, (l\xc3\xa4ntinen) Koskipuisto ja Vainisenranta. Nimi Kirjastonpuisto on tullut k\xc3\xa4ytt\xc3\xb6\xc3\xb6n kirjastotalon rakentamisen j\xc3\xa4lkeen._NEWLINE_Vuonna 2011 puiston osa-alueille annettiin  viralliset nimet, jotka merkittiin asemakaavaan. Vanhankirkonpuisto sijaitsee kirkon vieress\xc3\xa4, Vanhankirjastonpuisto kosken rannassa, Frenckellinpuisto Frenckellin rakennusten l\xc3\xa4heisyydess\xc3\xa4 ja Kustaa III aukio puiston esiintymislavan edustalla. Aukion nimi viittaa Tampereen kaupungin perustajaan, kuningas Kustaa III:een. Nimen kirjoitusasu on her\xc3\xa4tt\xc3\xa4nyt huomiota, sill\xc3\xa4 se ei ole suomen kielioppis\xc3\xa4\xc3\xa4nt\xc3\xb6jen mukainen. Kadunnimitoimikunta oli kuitenkin asiasta tietoinen p\xc3\xa4\xc3\xa4t\xc3\xb6st\xc3\xa4 tehdess\xc3\xa4\xc3\xa4n. Se ei halunnut k\xc3\xa4ytt\xc3\xa4\xc3\xa4 kieliopillisesti oikeaa muotoa Kustaa III:n aukio, jota Kotimaisten kielten keskus oli suositellut.'